[{"text_idx": "#000000", "text": "esplori la pasinton por antau\u0306enrigardi = esplorare il passato per guardare avanti"}, {"text_idx": "#000001", "text": "Estas esperantistoj, kiuj distingig\u0302as pro siaj organizaj kapabloj, aliaj pro sia parolfluo, aliaj ankorau\u0306 pro sia lingva majstreco.... jen, Stellan Engholm trovig\u0302as inter c\u0302i-lastaj."}, {"text_idx": "#000002", "text": "Sveda esperantisto, naskig\u0302inta en 1899 en Stokholmo \u2013 kaj mortinta en 1960, Stellan Engholm estis profesie instruisto, kaj esperanta verkisto kaj tradukisto. Li konatig\u0302is kun Esperanto en 1920, sed farig\u0302is aktiva esperantisto nur en 1927. Dum plejparto de sia vivo li log\u0302is en la urboj Smedjebacken kaj Ludvika. (el vikipedio)."}, {"text_idx": "#000003", "text": "En 1930 li akiris popularecon per sia romano Al Torento. Alia sukcesa estas Homoj sur la Tero, eldonita en 1931, kiu gajnis la premion de konkurso organizita de revuo \u201cLiteratura Mondo\u201d, revuo en kiu li kunlaboris per diversaj publikaj\u0302oj. (1) Konata estas lia romano Infanoj en Torento (1934) una volumo , kaj la sekva Infanoj en Torento II\u00b0 (1939)."}, {"text_idx": "#000004", "text": "Li estis ankau\u0306 novelisto. Oni ne forgesas Maljunulo migras (1943) (2), kaj Veng\u0302o (same publikigita en 1943)."}, {"text_idx": "#000006", "text": "Oni bone parolas pri lia stilo, kiu estis taksata pura kaj sobra jam ek de la komenco. Li, en 1943, dum la milita periodo el kiu Svedujo restis for, decide fondis kaj redaktis novan periodaj\u0302on: Malgranda Revuo kiu estis konsiderita unu el la plej enhavoric\u0302aj kaj seriozaj revuoj de nia gazetaro, malgrau\u0306 g\u0302i estas aspekte kaj tipografie modesta kaj sen ilustraj\u0302oj. G\u0302i celis stimuli novan generacion de verkistoj (3). Pri tiu revuo vi trovas kromajn historiajn informojn c\u0302i tie: "}, {"text_idx": "#000007", "text": "(1) bonvolu viziti: kie vi povas rekte legi rakonteton de Engholm, titolata FESTO \u2013 en Literatura Mondo, 1932, je pag\u0302oj 47-48 kaj 49 \u2013 skanadita de Esperanto Muzeo de Vieno"}, {"text_idx": "#000008", "text": "(2) Maljunulo migras legeblas c\u0302i tie: "}, {"text_idx": "#000009", "text": "(3) vi povas eltiri el (en formato .pdf) la unuan 1946-an numeron de Malgranda Revuo"}, {"text_idx": "#000010", "text": "la personeco de Stellan Engholm"}, {"text_idx": "#000011", "text": "Pri la dubo kiun mi eksentis c\u0302u taksi teknike analizeblaj liajn skribaj\u0302ojn mi klarigis en la unua parto. Nun, jen al vi la faritan grafoanalizon."}, {"text_idx": "#000014", "text": "la personeco de Stellan Engholm, sveda esperanta pioniro"}, {"text_idx": "#000015", "text": "La plej evidenta specifeco de Stellan Engholm, grafologie sed ne nur, estas lia digna tenig\u0302o, malgrau\u0306 la interna kaj intensa emocia vibreco; lia strukturita, fiera (serioza) kaj bontona skriba procedmaniero spegulas ankau\u0306 lian neriproc\u0302eblan, fieran kaj noblan aliron al vivo kaj al sociaj rilatoj (notu ke la paperfolio simbolas la vivmedion). Due, oni ekrimarkas lian enan psikan koherecon kaj koherecan vivmanieron. Koheremo estas por li valoro respektinda."}, {"text_idx": "#000016", "text": "Lia inteligento, pro inklino pripensadi kaj rezonadi, kaj profunde pritrakti temojn , serc\u0302as atingi la kau\u0306zojn de la problemoj. Lia pensmaniero estas sagaca, pro rafiniteco kaj fortega kritika ekzamenademo."}, {"text_idx": "#000017", "text": "Li kapablas mense tre multe koncentrig\u0302i, kaj posedas observan spiriton, aferoj kiuj estas des pli efikigitaj pro lia rafinita kaj delikata sentopovo, ne nur pro la rimarkinda dedukta logikkvalito kiun ja li same posedas: praktike li atentas al alies necesoj kaj precipe respektas virinojn, kaj tutcerte ec\u0302 bestojn."}, {"text_idx": "#000018", "text": "Lia tre facila kunligo de ideoj al faktoj kaj okazintaj\u0302oj, cele eltiri konkludajn resumojn, igas lin psike forta kaj memfida, c\u0302iam konscia pri siaj personaj elektoj kaj decidoj."}, {"text_idx": "#000019", "text": "Li estas same forta kaj kurag\u0302a ec\u0302 antau\u0306 la plej malfacilaj kaj malglataj situacioj. Lia ekstera distancafekto, do, estas nur s\u0302ajna, simple spekulativ-devena. En li ne estas ia ajn ekstrema severeco au\u0306 sendiskuta, c\u0302ar li movig\u0302as kaj kondutas per spontaneco, per kongrueco kun sia klarvido al realo, al kiu li alproksimig\u0302as per sufic\u0302a adaptig\u0302emo kaj per senduba emocia kuntrenig\u0302o kaj psika partopreno."}, {"text_idx": "#000020", "text": "Li meditas pri siaj lernitaj\u0302oj, lia imagopovo estas aktiva kaj emociig\u0302a, lia memoro estas kaj intelekta kaj vida, lia jug\u0302opovo inklinas al grandanimeco, lia volo estas dau\u0306re engag\u0302ita, kun kelkaj signoj de feblig\u0302o kaj laceco, kiujn li sukcesas alfronti per sobreca elmontro, por s\u0302pari siajn energiojn. Fizike, ja, li ofte senfortig\u0302as (la delikataj kaj subtilaj strekoj....)"}, {"text_idx": "#000021", "text": "Kvankam li estas fidela al siaj idealigitaj principoj, mi evidentigas ke \u2013 pro ena kohereco kaj koheremo, nepraj al lia psika bonfarto (kaj probable elvenintaj el severa edukado ricevita, kies moralaj instruoj pozitive enradikig\u0302is en li) \u2013 lia rimarkinda animsentemo al plej nuancaj spronoj de la vivo, kaj la intensa emociemo kiun tiaj instigoj stampas en lian travivadon kaj menson, igas lin vitala, zorgema, fleksebla, ec\u0302 kiam li perceptas sin iomete g\u0302enata, malaplomba au\u0306 evitema."}, {"text_idx": "#000022", "text": "Lia stilo, ankau\u0306 en la pensmaniero, estas eleganta, sobreca kaj serc\u0302adas rafinitecon, preciozecojn."}, {"text_idx": "#000023", "text": "Ec\u0302 se ekzistas sentoskuantaj entrudig\u0302oj, kiuj povus konduki lin al misaj au\u0306 pridiskutindaj vidpunktoj (pri la realo), au\u0306 konduki lin al ekcesa reagivo pro eventoj kiuj estas simple evidentaj (sed kiuj kuntrenas lin intime kaj super c\u0302io afekcie), li s\u0302ajnas kutime havi plenan sinregon. Li senaplombig\u0302as, kaj elmontras memkontrolon ec\u0302 kiam li estas tre agitita. Li atendas nenion de la aliaj, c\u0302ar li sin kredas memsufic\u0302a, kaj povus doni la impreson, al kiu ne bone konas lin, ke li estas iomete repus\u0302a au\u0306 neatingebla persono."}, {"text_idx": "#000024", "text": "Sed en siaj amemaj rilatoj \u2013 kaj pleje en tiu privilegiita \u2013 li transvers\u0302as c\u0302ian sian empation kaj am-elmontron, kiuj konfirmas lian kas\u0302itan sensivecon kaj kapablon sin enig\u0302i en la homan spiriton kaj, same, konfirmas lian kortus\u0302itecon (sinua + larg\u0302a inter la literoj pro empatio kaj interesig\u0302o; malegalecoj en la alteco de la minusklaj literoj kaj malegaleco en la stangoj pro la perceptado kaj la reagivo; divers-energia kaj leg\u0302era premado sur la paper-folio, nuancoj progresivaj kaj emociaj en kelkaj strekoj pro la impresig\u0302emo kaj la homa varmeco (fervoro); la oftaj malfermoj c\u0302e la supraj pintoj de literoj A-O, kiuj esprimas lian kortus\u0302itecon....)."}, {"text_idx": "#000025", "text": "Lia sociig\u0302o estas iomete multaspekta, malfacile klarigenda kaj, vers\u0302ajne, ankau\u0306 malfacile komprenenda, pro kelkaj liaj karakterizaj\u0302oj."}, {"text_idx": "#000026", "text": "Lia serioza sinteno, la esenca fidelo al propraj principoj (por kiuj li povus ec\u0302 rezigni la plezurojn) kaj la defendo de propraj konvinkoj, sente emfazitaj au\u0306 racie idealigitaj povus malproksimigi amikojn, sed ne tute ekskludas sociig\u0302o-kapablon. Pro lia travivado ric\u0302a je emocioj, estigitaj de granda impresig\u0302emo, kaj pro la nemanko de fervoro, de imagopovo au\u0306 de pasieco, lia homeco estas savita. Alidire, li ne sin lokas sur podion por sin distingi el la aliaj homoj, male li povus lasi sin influi pro la karismo de interparolanto; li povus dependi kaj esti influata de instinktaj simpatioj au\u0306 malsimpatioj, kiuj povus tenti lin por apliki favorismojn... Tioj estas malfortaj punktoj, moralaj fragilecoj (eblaj en c\u0302iuj homoj, ja), kontrau\u0306 kiuj li klopodas batali kaj emas ilin pravigi per cerebraj rezonadoj, racie. Li bonege batalas kontrau\u0306 tia sia homa malforto, au\u0306 malkonvena lezebleco, per preventa rezervig\u0302emo kaj per fiera kaj serioza sinteno. Pro la dirita inklino al favorigo, li povus trovig\u0302i en malfacilaj situacioj, konsiderante ke li profesie elektis instruadon, do tenas respondecojn. Mi opinias ke lia \u201cdistancafekta kondutmaniero\u201d povu esti taksata, realisme, kiel \u201cmemprotekto\u201d por gardi sian ekvilibron."}, {"text_idx": "#000027", "text": "Esence, en la interrilatoj venkas en li respekto kaj diskreteco por gardi propran socian reputacion kaj antau\u0306eviti eblajn kritikojn, kaj li emas doni al siaj elektoj karakterizon je nobleco."}, {"text_idx": "#000028", "text": "Konklude, kvankam li restas persono tre atenta kaj au\u0306skultema, kiu amas, emociig\u0302as, mildig\u0302as, havas grandajn sentojn kaj aspirojn, estas fakto ke li ne estas tro multe elmontrema je siaj sentoj, kaj pensoj."}, {"text_idx": "#000029", "text": "Li estas esence ulo pripensema kaj ordema, sed morale konflikte kun siaj ekscitig\u0302oj kaj emociaj entrudig\u0302oj."}, {"text_idx": "#000030", "text": "Oni povas difini, do, lian temperamenton plejparte je atendo (pli ol je atako, rezisto au\u0306 cedemo), c\u0302ar antau\u0306 sin aktivadi, li esploras movigantajn kau\u0306zojn kaj ne estas indiferenta, kaj empatias pri alies ofendig\u0302emo."}, {"text_idx": "#000031", "text": "Lia klarvida konceptado, la klareco de lia komunikado, lia delikata sentokapablo kaj logikemo kaj pliprofundig\u0302emo igas lin tau\u0306ga por instruado, sed tio ne estas lia vera aspiro: li estas pli multe allogata de literatura kritik-arto, de literaturo mem kaj c\u0302efe de esearo."}, {"text_idx": "#000032", "text": "Li ne estas tau\u0306ga por komandado, nek por organizado, sed prefere li estas allogata de psiko-humanismaj studoj kaj eltrovoj (sociologio, pedagogio), kaj historiaj kaj filozofiaj fakoj."}, {"text_idx": "#000033", "text": "Lia granda kapablo koncentrig\u0302i sur detaloj, lia atento kaj emo al pliprofundigo de la temoj, kondukas lin prefere al intelektaj, cerebraj, pri-opiniaj aktivecoj, farendaj c\u0302e skribotablo, ol al subc\u0302ielaj kaj movigaj faroj; agado rapide elc\u0302erpus kaj formovus liajn jam tre malabundajn fizikajn fortojn."}, {"text_idx": "#000034", "text": "Al produkitaj literaturaj\u0302oj li transvers\u0302as c\u0302iun sian delikatan senton kaj kapablon emociig\u0302i por la homa speco, sian rafinitecon de observado, atenta ankau\u0306 al detaloj, per esenca stilo, polurita kaj ne pedanta, kiun mi difinus precioza (rafinita), kohere kun siaj vivelektoj. Tiamaniere li povas vivigi protagonistojn de siaj rakontoj, kiuj farig\u0302as realisme vivaj kaj veraj."}, {"text_idx": "#000035", "text": "( kelkaj grafologiaj konsideroj )"}, {"text_idx": "#000036", "text": "Taksado pri la analizad-tau\u0306geco au\u0306 ne de la skribo de Stellan Engholm"}, {"text_idx": "#000037", "text": "Girolamo Moretti, au\u0306toro di c\u0302i tiu grafologia metodo, per tre atenta, rigora kaj longtempa studado kaj eksperimentado pri skriboj de miloj kaj miloj da personoj, sukcesis eltrovi profundajn signifojn rilate al grafika gesto kaj al ties plurfacetaj grafikaj strekoj, kiuj ripetig\u0302as en skriboj, sed c\u0302iam lau\u0306 malsamaj kuntekstoj."}, {"text_idx": "#000038", "text": "La grafika kunteksto estas tre grava, c\u0302ar c\u0302iu personeco estas malsama ol c\u0302iuj aliaj. C\u0302iu individuo estas unika, c\u0302iu personeco estas ne-ripetebla (kaj genetike, kaj psikologie, kaj travivaj\u0302e, kaj familie, kaj lingve, kaj kulture.... kaj tiel plu)"}, {"text_idx": "#000039", "text": "Sed ekzistas kelkaj kondic\u0302oj, por ke grafoanalizo estu valida: la skribo devas esti plene spontana, kaj grafologisto devas atenti ankau\u0306 al skribilo utiligita de la skribanto, c\u0302ar ne c\u0302iuj iloj permesas evidentigi c\u0302iujn grafologiajn signojn. Ekzemple, la ilo \u201cfontoplumo\u201d , au\u0306 la \u201cfeltoplumo\u201d, igas la strekaron uniforme dikaj, kaj tio ne ebligas ekrimarki la tipologion de la manpremado sur la paperfolio."}, {"text_idx": "#000040", "text": "Antau\u0306 la skribo de Stellan Engholm, la analizota esperantisto, mi havis dubeton c\u0302u g\u0302i estas vere analizebla au\u0306 ne. Fakte li skribis per fontoplumo, sed \u2013 s t r a n g e ! \u2013 lia surpapera premado estas tre diferencigita, ne uniforme dika. C\u0302u tio dependis de fontopluma inko? C\u0302u jes? C\u0302u ne? C\u0302u fontoplumo estis difekta?"}, {"text_idx": "#000041", "text": "Post tre atenta observado de lia skribo, mi konkludis, ke lia skribo estas analizebla, c\u0302ar malgrau\u0306 la utiligo de fontoplumo, lia grafika gesto kaj la strekaro estas tiom miskoloraj, evidentaj estas la diverskoloraj strioj, ke g\u0302i certe spegulas lian tute personan kaj apartan karakterizon, psikan kaj grafikan."}, {"text_idx": "#000042", "text": "supre: eltiraj\u0302oj el la skribo de Stellan Engholm, 1957"}, {"text_idx": "#000043", "text": "sube: grava, klariga, frazo de Girolamo Moretti, por kompreni la mezurad-naturon de la grafologiaj signoj"}, {"text_idx": "#000044", "text": "Modesto Eugenio Carolfi estis esperanto-pioniro kaj franciskana pastro. Li naskig\u0302is la 5-an de au\u0306gusto 1884 en San Giorgio Piacentino, kaj forpasis la 1-an de Julio 1958. Li estis itala esperantisto."}, {"text_idx": "#000045", "text": "Tre aktiva en la esperanta mondo, li tre efike kontribuis al enkonduko kaj konigo de la lingvo internacia esperanto en la katolikan medion, kaj plenumis tion vere sindedic\u0302e kaj per granda pasio. Li lernis tre frue la lingvon, c\u0302ar jam en jaro 1908 lia nomo vidig\u0302as en \u201cJarlibro de la Italaj E-istoj\u201d, eldonita de mons. Luigi Giambene. Li konsistigis plurajn esperantajn grupojn en malsamaj lokoj: en Sogliano al Rubicone, Bagnara, Faenza, Savignano, Sant\u2019Arcangelo kaj c\u0302e la medicina fakultato de la Universitato de Bologna. La plej grava grupo estas la unua Esperanta Grupo de Rimini (GER \u2013 Gruppo Esperantista Riminese). Li instruis la lingvon en multaj kursoj (centoj), ankau\u0306 eksterlande: Anglujo, Usono, Germanujo, Bohemio, Ruslando),"}, {"text_idx": "#000049", "text": "Malmultaj biografiaj informoj troveblas en la reto pri c\u0302i tiu tre agema esperanta pioniro. Serc\u0302adante kaj serc\u0302adante, la plej nombrajn informojn pri li mi trovis en revuo KATOLIKA SENTO, n-ro 1, jaro 2009, kiun vi rekte povas legi en esperanto c\u0302i tie: sub titolo: CENTJAROJ DE ESPERANTO EN RIMINI, verkita de samideano Giovanni Daminelli"}, {"text_idx": "#000050", "text": "Ankau\u0306 c\u0302i-foje mi listigas la grafologiajn signojn lau\u0306 ilia intenseco kaj grado, kaj apude aldonas tre sintezan psikologian signifon. Sed la personeco de la skribanto akiras formon per ilia dinamika kunmiksig\u0302o. Vi devas scii do, ke la signoj ne estas takseblaj c\u0302iuj sammaniere. Lau\u0306 ilia naturo kaj psiko-grafika specifeco, ili povas esti esencaj, modifigaj au\u0306 hazardaj. Ankau\u0306 c\u0302i tiuj faktoroj tre multe helpas dum la skriboanalizado."}, {"text_idx": "#000052", "text": "larg\u0302eco de la literoj (itale: Larga di lettere = LDL) 5 \u2013 kompreno, intelekta kvanto (mezgrade)"}, {"text_idx": "#000053", "text": "La personeco de Carolfi, lau\u0306 la grafologia vidpunkto, ek-aperas nepridubeble tre emociema kaj vigla: en la pensado, en la sentemo kaj same en la agado. Li distingig\u0302as pro sia temperamento, kiu estas plejparte \u2018atakema\u2019 (noto 2). Penetrante plej-profunden, t.e. analizante la unuopajn grafologiajn signojn lau\u0306 la grado kaj ilia unuopa signifo, kaj kombinante ilin dinamike kaj reciproke, oni sukcesas determini motivaj\u0302ojn kaj modalojn de lia kondutmaniero. Prezentig\u0302as neeviteble demando: kian rolon plenumis lia pastra agado rilate al lia karaktero?"}, {"text_idx": "#000054", "text": "Sintenoj, konduto, motivaj\u0302oj proksimaj kaj foraj: lau\u0306karaktere, li al si permesas emociig\u0302i pro la mirindaj\u0302oj, miregoj, ensorc\u0302oj au\u0306 mishumoroj de la c\u0302iutaga medio. Tio estas kunnaskita emo, ec\u0302 tre multe evidenta en li. Lia psiko estas tre ricevema kaj impresig\u0302ema, kaj g\u0302i estas facile instigata kaj submetata al oftaj emociaj eksaltoj, kiuj povas esti eu\u0306foriaj same kiel deprimaj. Pro tiaj ofteco kaj subiteco, li ne sukcesas procezumi siajn emociojn lau\u0306 tau\u0306gaj tempoj , li ne sukcesas ilin arang\u0302i kaj trankvile metaboli, kaj sekve li travivas intensan impulson reagi tuje kaj rapide, lau\u0306 sia tuja sento kaj percepto."}, {"text_idx": "#000055", "text": "Kiel okazas por c\u0302iuj emocioj, tiaj frapoj kaj refrapoj influas post longa tempo ankau\u0306 sur la korpo (intensa emocio, c\u0302iuj scias nun, plirapidigas la batojn de koro, povas kau\u0306zi s\u0302vitadojn, krome la incita sinsekvo de negativaj emociaj statoj povas okazigi arterian tension...) restigante eblan g\u0302eneralan incitig\u0302on kaj eblajn internajn malkvietig\u0302ojn kiuj, kutime, transmisiig\u0302as al la tuta nerva sistemo, ec\u0302 je nivelo neu\u0306ro-muskola, kaj ili estas korekte registritaj surpapere dum la skribado. Sed, c\u0302ar pastro Carolfi estas ankau\u0306 dotita per rimarkinda vigleco kaj rapidemo, c\u0302i-lastaj sukcesas deturni lian atenton, almenau\u0306 parte, de situacioj vere kritikecaj. La impulso agadi por venki la malfacilaj\u0302ojn estas tiom forta, ke g\u0302i pus\u0302as lin serc\u0302i novajn vojojn kaj esti vere entreprenplena ulo, c\u0302efrolulo."}, {"text_idx": "#000056", "text": "La rapido per kiu la impresoj efikas sur lia imag-povo kaj sento-kapablo, pozitive kaj malpozitive, estas tia, ke li tujtuje sentas sin implikita en la situacioj kaj li havas ambicion, au\u0306 malmodestecon, au\u0306 iluzion sukcesi alfronti ilin per siaj memaj fortoj. La meminstigo por plene sukcesi, la volo kaj povdeziro, kaj la fido en siaj kapabloj (manko de hezitemo en la tuta skribo) \u2013 apudmetitaj al lia pastra ofico \u2013 akcentas lian deziron kaj konscion ke estas por li devigo protekti la humilulojn, la bezonantojn. Li en-memig\u0302as en la okazaj\u0302oj, en kiuj li engag\u0302ig\u0302as impete, tre entuziasme, kun kurag\u0302o kaj (mi au\u0306dacus diri) ec\u0302 malprudento. Liaj viglaj interesoj kaj ideo-ric\u0302eco estas c\u0302iel ajn dau\u0306re direktitaj al konkreteco kaj al la praktiko. Ili ne estas kau\u0306zitaj de pensmaniero teoria au\u0306 spekulativa, pro la fakto ke li s\u0302atas finarang\u0302i, sen atendoj kaj sen perdo da tempo. Li povus alpreni decidojn maltimajn kaj au\u0306dacajn sub la influo de plej forta dummomenta impreso. Li estas dau\u0306re agitig\u0302ema. Ankau\u0306 lia dormo estas agitig\u0302ema (vidu lian modalon manpremi surpapere, kaj lian ritmon)"}, {"text_idx": "#000057", "text": "Estas supozeble, ke la tempo de li dedic\u0302ita al medito kaj al silenta izolig\u0302o por preg\u0302i, postulita de sia religia ofico kaj rolo, estu por li reala panaceo, c\u0302ar dum tiuj internaj kaj intimaj momentoj li povas trovi \u201ckuracadon\u201d por batali kontrau\u0306 sia hiper-emociemo kaj hiper-aktiveco. Konkretulo kaj realiganto, li neniam sin j\u0302etas en taskojn tro grandajn kaj tro ambiciajn lau\u0306 la spirita vidpunkto, au\u0306 tro problemigaj: li estas senprokrastema en la respondoj kaj same en la elektoj, por atingi rapidan kaj videblan solvon de la problemoj. Kiam mankas al li prikonsidero, tiam subite venas intuo; kaj lia ric\u0302a \u2013 homa kaj socia \u2013 sperto helpas tre multe lin, ec\u0302 helpas lin la instruo elvenanta el liaj eraroj."}, {"text_idx": "#000058", "text": "Sperto lin instruas esti malcedema kaj malhumila, cele atingi iujn rezultojn. Ekzistas en li sintenoj de provoko, de tute homa indigno, de atakemo retenita, kiujn li deziras kas\u0302i ec\u0302 al si mem (sobra kaj signaloj pri kas\u0302emo kaj rezervig\u0302emo). Lia religia sperto, diverse, instruas al li montri vizag\u0302on pli moderan; li ne estas imuna de kontrau\u0306ecoj au\u0306 malamikecoj. Pro tio oni ekvidas en li dualecan konduton: unuflanke la aprioran reziston kaj bezonon de sendependeco, aliflanke la sindedic\u0302on al proksimuloj kaj rezignon pri siaj postuloj. Mi opinias, ke oni povas konsideri lin virtuozulo pro la dirita dua rezulto. Oni malfacile povas duondiveni liajn psikajn enajn batalojn. Li elig\u0302as morale venkinto. Lia sintrudo al sindevigo, lia socia religia viv-elekto (malegocentra) donas signifon al lia vivo, fervorigas kaj entuziasmigas lin, sed se ni konsideras lian impetan temperamenton, li pagas sekvojn, vivante interne turmenton, troagitig\u0302on kaj ekzaltig\u0302on."}, {"text_idx": "#000059", "text": "Inteligento: oni povas taksi lian strukturitan inteligenton \u2018simpla\u2019, tute ne komplika. Li s\u0302atas la simplan vivmanieron. C\u0302ar ankau\u0306 en la lernado li sin lasas influi pro la emociemo, li ne estas trankvila kaj serena persono, kaj lia jug\u0302o kelkfoje povus pro tio esti multe malobjektiva. Pli ol koni la realon, li prefere strec\u0302as agadi sur g\u0302in, kaj c\u0302i tiu estas ankau\u0306 lia kutima sinteno por alfronti la vivon. Certe, li tenas pragmatan faron rilate al realo. Li, ja, havas kapablan inteligenton asimiladi, sed li ne tro amas teknikismojn. Prefere li s\u0302atas improvizi lau\u0306 la inspiro de la momento. Ankau\u0306 kulture li havas originalecojn siajn proprajn, kaj li povus kontrau\u0306tendenci, simple."}, {"text_idx": "#000060", "text": "Korinklino: malgrau\u0306 sia interna agitig\u0302emo kaj sia deziro brec\u0302i en la vivo, li estas persono tre partoprenema kaj plena je homa varmeco. Lia emocieco farig\u0302as ric\u0302eco kaj lia pretendo esti konsiderata permesas al li starigi dau\u0306rajn rilatojn. Li ne retenas longe rankoron au\u0306 malamikan senton: maksimume, li riproc\u0302as g\u0302ustatempe kaj vigle tiun kiu, ne-juste, ofendis lin; sed tuj poste li antau\u0306eniras, c\u0302ar kapablas ec\u0302 pardoni. Unuvorte, li kapablas igi sin tre simpatia al aliuloj. La aliaj homoj ne restas indiferentaj antau\u0306 lia entuziasmo."}, {"text_idx": "#000061", "text": "Dispozicioj: li inklinas al aktivadoj kiuj bezonigas kontaktojn kun aliaj unuopuloj. Li posedas lertecon al propagando. Li povus farig\u0302i lerta komercisto kaj vendisto, pro sia iniciatemo kaj entuziasmemo, sed ankau\u0306 c\u0302ar li kapablas kalkuli alies necesojn kaj transigi grandan dozon da homa varmeco."}, {"text_idx": "#000062", "text": "Pastro Carolfi estas c\u0302efe agemulo instigata de sentimento. Li s\u0302atas tus\u0302eblaj\u0302ojn kaj vivi la momenteton. Li estas tre ekscitebla sed lernis \u2013 kaj tia estas virto \u2013 envojigi siajn energiojn al partoprenemaj aktivadoj, kiuj estas por li gratifikaj kaj per kiuj (malgrau\u0306 sia neceso sin imponi kaj esti c\u0302efrolulo) la proksimulo estas de li finfine metita je la sama sia nivelo. La vigleco de liaj interesoj, la scivolemo kaj la emocia ric\u0302eco, kaj ankau\u0306 ian kvanton da arta plezursento (ni ne forgesu ke li facile impresig\u0302as kaj perceptas), estas c\u0302iuj faktoroj kiuj igas lin grandan arto-estimanton (vida kaj au\u0306skulte). Arto sukcesas elvoki al li fortajn sensaciojn je plezuro kaj s\u0302ato. En religia medio li plurfoje kaj certe havis la okazon renkonti artajn verkojn de renomaj pentristoj kaj skulptistoj."}, {"text_idx": "#000063", "text": "Rilate la komencan demandon \u201ckian rolon plenumis lia pastra agado rilate al lia karaktero?\u201d mi nun povas respondi per akceptebla certeco ke g\u0302i, pozitive, utilis por humiligi liajn multnombrajn ekscesojn, por korekti liajn multnombrajn malperfektojn kaj por malkas\u0302igi liajn kvalitojn. C\u0302io c\u0302i tio ne estas etaj\u0302aro. Li estis la g\u0302usta ulo en la g\u0302usta posteno."}, {"text_idx": "#000064", "text": "(1) signoj mezuritaj per dekonoj, lau\u0306 la itala grafologia metodo de Girolamo Moretti"}, {"text_idx": "#000065", "text": "(2) Moretti subdividas la temperamentojn lau\u0306 4 tipologioj: atendemo, cedemo, atakemo kaj rezistemo. La temperamentoj estas kunnaskitaj, kelkaj iliaj faktoroj povus interplektig\u0302i, sed kutime estas nur unu la temperamento kiu evidentig\u0302as pli ol la aliaj. En la skribo de p. Carolfi s\u0302ajnas venki, lau\u0306instinkte, tiu pri \u2018atakemo\u2019"}, {"text_idx": "#000066", "text": "Edmond Privat estas vere speciala persono, kiel mia antau\u0306a grafoanalizo konfirmas, sed probable ne c\u0302iuj tau\u0306ge s\u0302atis lin, pro lia mensa sendependeco kaj originaleco."}, {"text_idx": "#000067", "text": "En Enciklopedio de Esperanto, prave, oni asertas ke \u201cLia verkista agado jam en frua epoko de la Esperanto-movado influis la junan generacion por liberig\u0302i de la paper-odora, seka literatura tendenco. Kaj ankau\u0306 sur aliaj kampoj same favore li influis siajn kunlaborantojn kaj la Esperantistaron.\u201d."}, {"text_idx": "#000068", "text": "El vikipedio oni ekscias, ke li naskig\u0302is en G\u0302enevo la 17-an de au\u0306gusto 1889, kaj mortis en Rolle la 28-an de au\u0306gusto 1962. Li estis verkisto, ne nur en esperanto, j\u0302urnalisto kaj svisa tre aktiva esperantisto."}, {"text_idx": "#000069", "text": "Lia esperanto-engag\u0302ig\u0302o estis tre granda ek de la komenco. Li lernis la internacian lingvon jaron 1903 (14-jarag\u0302e!) kaj estis la plej juna partoprenanto de la unua Universala Kongreso de Esperanto, okazinta en Boulogne-sur-Mer en 1905. Tre baldau\u0306 lia atenta kaj serioza aktiveco antau\u0306en-portis movadajn sukcesojn."}, {"text_idx": "#000070", "text": "Mi deziras ilin listigi, por omag\u0302i lian vere tre meritindan aktivecon, ..... kaj lau\u0306 lia d i s p e c i g i t a pens-modalo.... :"}, {"text_idx": "#000074", "text": "\u2013 Paco por lernejoj, Prago 1927"}, {"text_idx": "#000076", "text": "Do, lia agado estis vere tre intensa kaj konstanta. Kaj multaj estis liaj verkoj: dramoj, poezioj, rakontoj kaj libroj:"}, {"text_idx": "#000078", "text": "Ekzistas kelkaj viv-aspektoj de E. Privat kiujn, vers\u0302ajne, ne c\u0302iuj esperantistoj tute konas . Ekzemple, kial mi trovis lian unuan skribaj\u0302on c\u0302e retejo Amikoj de Kvakeroj? Serc\u0302adante, el la franca vikipedio oni ekscias, ke li alig\u0302is en 1936 al religia movado \u201cSocie\u0301te\u0301 religieuse des Amis\u201d (kvakeroj). Dum tuta vivo li kunlaboris, krome, kun pluraj j\u0302urnaloj, inter kiuj la famaj Le Temps, L\u2019Essor kaj La Sentinelle."}, {"text_idx": "#000079", "text": "En 1945 li estis elektita de Universitato de Neucha\u0302tel kiel Profesoro pri anglosaksa lingvo kaj literaturo\nOni taksas lin kiel konvinkita pacifisto kaj arda subtenanto pri homaj rajtoj kaj pri sendependo de popoloj. Estis li kiu organizadis la akcepton en Svislandon de Mahatma Ghandi, kaj multe vojag\u0302is inter Hindujo kaj Anglujo por helpi lin rilate al la hinda ideala afero. Tiel li farig\u0302is granda amiko de Gandhi"}, {"text_idx": "#000080", "text": "Edmond Privat dum jaro 1950"}, {"text_idx": "#000081", "text": "La supra surlibra dedic\u0302o estas verkita en la franca lingvo"}, {"text_idx": "#000083", "text": "C\u0302i-sube la skribo de E. Privat\neltirita el lia rakonto \u201cTamen perdota\u201d,\nkiu estas arkivita c\u0302e la urba biblioteko CDELI,"}, {"text_idx": "#000084", "text": "Grafologia analizo de la skribo de"}, {"text_idx": "#000086", "text": "Tiu de Edmond Privat estas personeco kiu distingig\u0302as, ec\u0302 lau\u0306 la grafologia vidpunkto. Ja, lia elekto skribi per \u201cscript\u201d-tipoj kiel rutina skribmaniero estas orientiga por la grafologo. Ne temas pri vera majuskla skribmaniero; eble \u201cscript\u201d-elekto povis esti kondic\u0302ita de lia j\u0302urnalista profesio (sed ne c\u0302iuj j\u0302urnalistoj adoptas tion); s\u0302ajnas ja, ke li elektis g\u0302in pro klarec-inklino."}, {"text_idx": "#000087", "text": "Lia gesto, ec\u0302 se tre rapida, tre klara kaj eleganta kiel formo, sinua (ne paralela) kaj leg\u0302era, ne estas gesto libera, flueca kaj kohera, sed g\u0302i donas g\u0302eneralan impreson de rigideco. Pro c\u0302i tiaj g\u0302eneralaj grafikaj karakterizoj, s\u0302ajnas kompreneble kial ankau\u0306 lia personeco same esprimig\u0302as per akurateco en la pozoj kaj precizeco, aferoj kiuj povas en li ec\u0302 tang\u0302i tro-detalemon kaj c\u0302ikanemon."}, {"text_idx": "#000088", "text": "Lia psiko, tendence analiza, analizema, kolektas kaj amasigas informojn kaj kromajn informojn, tute ne por alveni al vera resumo, prefere por plue ekzameni detalojn kaj specialajn notojn, sen scii al kio tioj povos lin konduki (signo malkunligita altgrade, ec\u0302 fragmentig\u0302a); pro tio, al li estas tre malfacile atingi konkludojn, interplekti rilatojn favorajn al unueca kaj suma vido. Li emas diserigi."}, {"text_idx": "#000089", "text": "Tia lia tre granda kapablo sin koncentri sur unuopajn detalojn, kiujn li analizade sukcesas pliampleksigi ec\u0302 originalmaniere kaj novige, tia lia estmaniero supermezure sindeviga kaj sinrega, mals\u0302parigas al li multajn energiojn kaj c\u0302i tiu strec\u0302o povus lin konduki al korpa elc\u0302erpig\u0302o (ne nerva sed rilate al fortoj)."}, {"text_idx": "#000090", "text": "Lia obstino dispecetigi la veron, kaj lia ekscesa skrupuleco, povas turmenti la apudulojn kaj malfaciligi lian socian vivon, kvankam en lia elkora profundo li sentas sin arde influebla rilate al spronoj de la naturaj sentoj. Li dau\u0306re trovig\u0302as alarme aktiva. Certe ne mankas al li ia afablo- kaj g\u0302entileco-kapabloj, sed c\u0302ar tiaj profundaj sentemoj embarasas lin, li ilin emas kas\u0302i, kaj klopodas senkolerigi kaj trankviligi la kontrau\u0306ulon per intima kas\u0302emo kaj per ekstera lakoneco, silentigante tiamaniere tiujn, kiuj povus g\u0302eni lin au\u0306 senintence elaperigi kaj evidentigi tiun lian tre afekcian inklinon al tenerecig\u0302o, kiu estas komparebla kun volupteco."}, {"text_idx": "#000091", "text": "Li rezultas inklina al esploradoj (kiuj povus esti historia, literatura sed ankau\u0306 kemia en laboratorio, se li estus elektinta sciencajn studojn). Sed li prefere orientig\u0302is al j\u0302urnalisma kaj verkista profesioj, kaj en tiuj okupoj li sukcesas senegale: unue pro lia priskriba klareco kaj pro la detalega, preciza kaj metoda subdivido de la eventoj, prezentitaj sen-orname, afero kiu, ja, instigas aliajn fari kromajn konsiderojn kaj meditojn; due, c\u0302ar en liaj observadoj kaj konsideroj, multe rafinitaj, li enkondukas ankau\u0306 novigantajn elementojn, tre originalajn, ekster la banalaj skemoj, sed pli proksimaj al siaj personaj vidpunktoj, kelkfoje ec\u0302 ne konvenciaj sed ekstravagancaj au\u0306 arbitraj."}, {"text_idx": "#000092", "text": "Lau\u0306 la psikologio de Jung, Privat povus esti taksata kiel \u201cintrovertita pensulo\u201d. C\u0302iukaze, li estas (estis, ja) persono kiu multe meditas, kaj izolece."}, {"text_idx": "#000093", "text": "Lia tre serioza penso, artika kaj precizema, lia volo tre decida kaj kelkfoje intime sarkasma kaj mordanta, esprimita ankau\u0306 per faroj au\u0306 situacioj konsideritaj de aliuloj rompaj, fendaj, iom vundaj, liaj firmaj determinadoj, lia kapablo alfronti ec\u0302 la plej kruelajn aspektojn de realo, povus pensigi al ni, ke li estu inklina al profesioj rilatantaj jug\u0302o-sciencon (pro lia enketemo), sed \u2013 diverse \u2013 li estas allogata de esplorlaboroj kiuj postulas emon al analizado kaj al akurata kaj rutina metodiko, kie la risko kaj la neatenditaj\u0302oj estas prevente kalkulitaj. Fakte, post lia komenca entuziasmo li, regule, reeniras la rutinan singardemon: li ne permesas, ke facilaj entuziasmig\u0302oj regu sin."}, {"text_idx": "#000094", "text": "sube: detalo pri lia \u2018dispecigita\u2019 gesto, ne nur interlitere, sed ankau\u0306 ene de literoj"}, {"text_idx": "#000095", "text": "bedau\u0306rinde por la esperantistoj, nur en la itala lingvo"}, {"text_idx": "#000096", "text": "Mi rimarkigas, ke kunnaskiteco kaj akiriteco miskig\u0302as tute dinamike en c\u0302iu ajn persono, kaj ke en la sintezan grafikaj\u0302on, la skribojn, kunfluas multnombraj el la ingrediencoj kiuj apartenas al la individua komplekseco, ne nur psika (intelekta kaj instinkta) sed ankau\u0306 biologia kaj somata. Skribado estas psiko-fiziologia fenomeno."}, {"text_idx": "#000097", "text": "Kion oni enketas per helpo de skribo-testo? Vere multajn interplektitajn rilatojn, multfacetajn."}, {"text_idx": "#000099", "text": "Kaj psiko-fizika estas fakte la origino de la grafikaj gestoj. Multaj estas la grafologiaj signoj, kiujn mi enlistigos lau\u0306nome en venontan blogan artikolon, sed pri kiuj mi jam donis et-informojn okaze de la jam analizitaj pioniraj skriboj."}, {"text_idx": "#000101", "text": "Ekzemploj je analizeblaj elementoj, kiujn oni povas serc\u0302adi en c\u0302iu skribo de c\u0302iu persono:"}, {"text_idx": "#000102", "text": "nivelo de atento \u2013 enmemorigo \u2013 lernado\ntipo je komunikado, kaj komunikademo kaj nekomunikademo\nadaptig\u0302o, socia kompetento kaj sociaj rilatoj"}, {"text_idx": "#000103", "text": "Do, multon oni povas eltiri, kaj dependas de la personeca ric\u0302eco de la koncerna individuo, kaj de aliaj faktoroj. Kaj.... kompreneble.... de la preparo kaj sentokapablo de la analizanto, kiu plejobjektive kaj senantau\u0306jug\u0302e devus plenumi sian tre delikatan taskon. Konsilindas do, ke ankau\u0306 grafologo estu psiko-analizita antau\u0306 la praktikado de sia profesio."}, {"text_idx": "#000104", "text": "Eu\u0306geno Lanti, au\u0306 Lantio, estas pseu\u0306donimo de Euge\u0300ne ADAM, en esperanto Eu\u0306geno Adamo, kiu naskig\u0302is la 19-an de julio 1879 en Nehou, kaj mortis la 17-an de januaro 1947 en Meksiko, kaj estis franca esperantisto."}, {"text_idx": "#000105", "text": "En Enciklopedio de Esperanto oni legas, ke li plenumis multajn laborojn: li estis instruisto pri manlaboro kaj geometria desegnado, kaj sinsekve terkulturisto, lignaj\u0302isto, meblofaristo, meblodesegnisto. Studis c\u0302e vesperaj kursoj en diversaj lernejoj g\u0302is 1914. Li lernis esperanton en 1914-1915 c\u0302e la fronto, kie li estis mobilizita en ambulanco. En 1919 li hezitis c\u0302u alig\u0302i al Esperanto au\u0306 al Ido, fine decidis por Esperanto."}, {"text_idx": "#000106", "text": "Kun-fondinto kaj c\u0302efa gvidanto de Sennacieca Asocio Tutmonda (SAT), la asocio de la esperantaj laboristoj, li estis teoriulo de nova doktrino, nomita \u201csennaciismo\u201d, kiu celis \u201cforigi la koncepton de nacio kiel agejo de socia organizado\u201d. Sennaciismo estas koncepto ne facile komprenebla. Esence temas pri radikala kontrau\u0306-naciismo, kaj estas formo de Universalismo per kiu laboristoj povas esti finfine liberigitaj, formante tutmondan proletaran organizon. Do, li instigis politikajn principojn kaj ideojn, kaj konsideris Esperanton kiel la plej tau\u0306ga ilo por atingi tiujn celojn."}, {"text_idx": "#000107", "text": "Sed ne c\u0302iuj esperantistoj akceptis lian penson kaj ideologion. Tio kau\u0306zis en 1921, kiam la antau\u0306milita asocio \u2018Liberiga Stelo\u201d transformig\u0302is al Sennacieca Asocio Tutmonda, alian skismon inter la esperantistaro, post tiu kau\u0306zita de IDO. Li gvidis SAT dum periodo 1921-1933, estis redaktoro de multaj revuoj por kaj pri laboristoj. Li estis ankau\u0306 tradukisto. Tre s\u0302atata estas lia traduko al Esperanto de Candide de Voltaire (1929) kaj la verko \u201cSkizo pri filozofio de l\u2019 homa digno\u201d de Gilles (1934). Li estis ankau\u0306 kunlaboranto de la Enciklopedio de Esperanto mem."}, {"text_idx": "#000108", "text": "SAT-organizo ekzistas ankorau\u0306 nuntempe. Temas pri organizaj\u0302o kiu, malsame ol pasinto, ne plene asimilas lian iaman tro ekstremistan pozicion. SAT utiligas Esperanton mondskale, kaj konsistas el diversaj \u201cfrakcioj\u201d (bonvolu viziti: ) kies membroj apartenas al diversaj partioj kaj organizoj \u2013 ekzemple : komunistaj, liberpensulaj, vegetaraj, ekologiismaj k.t.p. \u2013 kaj bone agadas por la disvastigo de la lingvo Esperanto, lau\u0306 la Zamenhofa spirito ke \u201chomaro estas ronda familio\u201d, sed ... kun speciala atento al laborista mondo."}, {"text_idx": "#000110", "text": "1936 \u2013 letero de Lanti (el vikipedio) \u2013 bildo tre bone reproduktita kaj tre bone analizebla"}, {"text_idx": "#000111", "text": "Ne estas facile trovi skribaj\u0302ojn de esperantistoj kiuj kontribuis al konstruo de la esperanto-historio, unue c\u0302ar malmultaj konjektas konservi ankau\u0306 ties manskribaj\u0302ojn, due c\u0302ar la esperantajn famulojn, kun gravaj iniciatoj kiuj lasis skribajn spurojn malantau\u0306 si, oni povas \u201ckalkuli lau\u0306 la fingroj\u201d (tio por diri, ke ili estas vere malmultaj!). Pro tio mi limig\u0302as al kio mi sukcesis, sukcesas kaj sukcesos eltrovi.\nTiu, kiun mi estas prezentonta al vi estas la skribmaniero de Eu\u0306geno Lanti \u2013 kas\u0302nomo de Euge\u0300ne Adam (1879-1947) \u2013 franca esperantisto de la unua epoko, kaj fondinto de SAT (Sennacieca Asocio Tutmonda).\nAnkau\u0306 lia skribo montras, ke li estis au\u0306tonoma en sia pensmaniero, intelekte libera, kaj kontrau\u0306-konformista, kiel fakte li estis. Jen kion mi rimarkis per lia skribaj\u0302o, kaj pri g\u0302i mi havigos al vi, antau\u0306e, la koncernajn grafologiajn signojn. La dua skriba bildo (pli sube), per kiu plejparte mi plenumis la analizon, ne estas efektive en bona kondic\u0302o: g\u0302ia aspekto estas malbonkvalita, kiel vi mem povas konstati. Lastatempe mi trovis en la reto unu pli tau\u0306gan, tiun supren metitan, per kiu mi povis rekontroli pli certe kaj pli bone la strekaron."}, {"text_idx": "#000112", "text": "Gravaj grafologiaj signoj evidentigitaj. La mezuro de c\u0302iu el ili estas taksita per dekonoj, lau\u0306 la itala grafologia metodo de Girolamo Moretti:"}, {"text_idx": "#000114", "text": "Notu bone: la tri tipoj de anguloj, en la supraj mezurgradoj, integrig\u0302as reciproke pozitive; pro tio ili esence indikas justan malcedemon por progresigi proprajn ideojn kaj agojn kaj tau\u0306gmaniere venki obstaklojn."}, {"text_idx": "#000115", "text": "malegala kun metodo 7 [varieco en la plej malgrandaj literoj, kiel \u2018m\u2019, \u2018n\u2019, \u2018c\u2019, \u2018e\u2019 ... ]\u2013 krea kaj intuicia originaleco, des pli ke la skribo estas malgrande alta\nkunligita (interlitere) 7 \u2013 penso decide logika kaj dedukta\nkurbaj stangoj 6 / rigidaj stangoj 3 / retorditaj stangoj 1 \u2013 kapablo je justa indulgemo: ne tro malegoisma, ne tro rigida, ne tro repus\u0302a al aliuloj"}, {"text_idx": "#000117", "text": "(c\u0302i tiuj du supraj signoj \u2013 malsubtila 6/10 kaj markita duamaniere 3/10 \u2013 en tia mezurgrado kombinitaj montras bonfarton, bonan fizikan energion kaj konkretan kaj realigan aktivecon. Momentoj de subita emocieco kiuj povus intense kortus\u0302igi lin tre intense, en li okazas NUR antau\u0306 eksterordinaraj, specialaj, nekutimaj kaj skuigantaj situacioj. NUR TIAM li povas perdi sian kutiman kontrolemon kaj mem-fortsenton, kaj spertigi al li, finfine, tenerecon \u2013 kutime li ne esprimas siajn amsentojn)"}, {"text_idx": "#000118", "text": "maldekstra marg\u0302eno malregula kaj mallarg\u0302a \u2013 emo re-trarigardi siajn historiajn originojn, individuajn kaj familiajn\ndekstra marg\u0302eno ne ekzistas \u2013 decida inklino au\u0306daci, sin elj\u0302etante direkte al estonto, perspektive, kvankam li estas ege kaj prevente demandosigna\nA-O literoj surpinte malfermitaj \u2013 grado supermeza \u2013 kapablo tenerig\u0302i"}, {"text_idx": "#000119", "text": "Eu\u0306geno Lanti aperas esence kiel pensulo, teoriulo, noviganto en la pensokampo, c\u0302ar li kapablas opinii, supozi kaj antau\u0306figuri klare tion, kion aliaj ne sukcesas ec\u0302 rimarki en la nuntempo (malegala kun metodo 7 plus saltetanta 7, bonaj larg\u0302ecoj). Fakte, lia grandega kapablo demandoenprofundig\u0302i (larg\u0302a en la literoj 7 kune kun eta skribo), jug\u0302i (larg\u0302a inter la literoj 6 kaj kunligita 7), liaj sendiskutaj pripensem-kapabloj kaj la potenco de lia intelekta rezonado (larg\u0302a inter la vortoj 7 kune kun eta), lia polemik-inklino al la c\u0302irkau\u0306a medio \u2013 sed tute konscie, alcele, per logikaj argumentadoj (larg\u0302a inter la vortoj 7, kunligita 7 kaj angula/kurba je 5/10) \u2013 certe ne dependas de la hazardo (baza linio plutenita pro lia persisto, malegala kun metodo pro lia intuicio, anguloj B pro la obstinkapablo, kaj sobra pro la sekret-emo), kaj c\u0302io estas pripensite kaj dau\u0306re de li retaksite."}, {"text_idx": "#000120", "text": "Karakterizita per konciza kaj esenca pensado, li regulig\u0302as ankau\u0306 lau\u0306 intuicio kaj siaj empatiaj kapabloj (ens\u0302ovig\u0302ema-sinua , malegala kun metodo, saltetanta, rapida skribo); li povus do tre bone kapabli sofismumi kiel filozofo, debati lau\u0306okaze kiel advokato, au\u0306 fascini la interparolanton per siaj kapabloj konvinki kaj persvadi aliajn [sen malico], nur per forto de logiko kaj argumentado."}, {"text_idx": "#000121", "text": "Liaj interesoj estas multnombraj (la literovarieco, kune kun dekstren-klina) kaj ili povus etendig\u0302i de filozofio al religio, de juro al politiko, g\u0302is la komercokampo. C\u0302iuj apartenas al socia kampo kaj sociaj rilatoj, kaj \u2013 lau\u0306 kuntekstoj de tempo kaj lokoj \u2013 c\u0302iuj c\u0302i tiuj interesoj estas persiste kaj konstante filtritaj per lia jug\u0302povo kaj altvalora kritikemo; pro tio mi povas aserti ke li tre facile ensorbas kaj lernas sciojn, ke li estas erudiciulo kaj kulturas sin dau\u0306re, ke samtempe li povas esprimi opiniojn tre raciajn kaj tute personajn. Li s\u0302atas kontroli siajn ideojn kaj tiujn al li proponitaj, re-mac\u0302i, g\u0302is memkonvinkig\u0302o pri la justeco de siaj ideoj (tordig\u0302inta 4, malgranda skribo, en kunteksto de kvalitaj larg\u0302ecoj, kaj sobreco-modereco, kaj ia intelekta memkonscio)."}, {"text_idx": "#000122", "text": "Lia komunikmaniero estas klara kaj sincera, lojala, sed postula, c\u0302iam kun fluo leg\u0302ere pesimisma; c\u0302iel ajn, tute certe de persono kiu ne facile kontentig\u0302as. (Anguloj C mezgrade, anguloj B supermeze, refaldoj arko-formaj kaj inklinaj al angulo, + malsubtila 6, klara kaj baza linio konservita)."}, {"text_idx": "#000123", "text": "Por resumi: inteligenta persono, kun ideo-originalecoj, kiu neniam povas pasive akcepti alies teoriojn. Samtempe, persono intuicia, intelekte vigla kaj psiko-fizike rezistanta al strec\u0302oj."}, {"text_idx": "#000125", "text": "Follow Pioniroj de Esperanto on "}, {"text_idx": "#000126", "text": "revuo UNESKO-KURIERO: ligiloj al aperintaj numeroj troveblas en: "}, {"text_idx": "#000127", "text": "ligiloj al aperintaj numeroj troveblas en: "}, {"text_idx": "#000129", "text": "Segui assieme ad altri 57 follower\nHai gia\u0300 un account ? Accedi ora."}, {"text_idx": "#000130", "text": "Visualizza il sito nel Reader"}]